Kamenolom
Kamenolom ili majdan jest mjesto sa koga se obara i vadi kamen, najčešće čvrsta stijena, radi korištenja u rudarstvu, građevinarstvu i drugim granama privrede. Za otvaranje kamenoloma osnovni uslovi su: vrsta, kvalitet i količina korisne stijene, mali nadsloj raspadine i mali procenat otpada i nečistoće, kao i povoljan položaj prema području koje će se snabdijevati. Potrebni su i povoljan raspored komunikacija za transport i pristupačnost, blizina električne energije i dr. Eksploataciono tijelo se prethodno detaljno geološki ispituje radi utvrđivanja rezervi, usvajanja metode otkopavanja i izbora vrste mehanizacije, zatim i za određivanje dinamike eksploatacije. Posebna pažnja se obraća određivanju mjesta za odlaganje otpada (jalovišta).